২০২৬ ইরান যুদ্ধ-বিরোধী বিক্ষোভ

ইরানের দীর্ঘকালীন সর্বোচ্চ নেতা আলী খামেনেয়ীর হত্যাকাণ্ড এবং ২০২৬ সালের ২৮শে ফেব্রুয়ারি ইরানের সরকারের বিরুদ্ধে ইসরায়েল ও মার্কিন যুক্তরাষ্ট্রের যৌথ সামরিক অভিযানে হামলার পর বেশ কয়েকটি দেশে এই যুদ্ধের বিরুদ্ধে বিক্ষোভ অনুষ্ঠিত হয়েছে।

এই হামলায় খামেনেয়ীর মৃত্যুর পাশাপাশি ইরানের সামরিক, পারমাণবিক ও সরকারি অবকাঠামোকে লক্ষ্যবস্তু করা হয়, যার ফলে অন্যান্য উচ্চপদস্থ কর্মকর্তাদের মৃত্যু হয়। হামলা প্রতিবাদে বিভিন্ন দেশে বিক্ষোভ শুরু হয়, যেখানে বিক্ষোভকারীরা এই হামলাকে আগ্রাসী কর্মকাণ্ড বলে নিন্দা জানায় এবং বিদেশী হস্তক্ষেপ বন্ধের আহ্বান জানায়, আবার কেউ কেউ ইরান সরকারের প্রতি সমর্থন জানায়। ইরানে তেহরানের মতো প্রধান শহরগুলোতে সরকারপন্থী সমাবেশ অনুষ্ঠিত হয়, যেখানে খামেনেয়ীর মৃত্যুর শোক প্রকাশ করতে ও হামলার নিন্দা জানাতে বহু জনতা জড়ো হয়। আন্তর্জাতিকভাবে যুদ্ধবিরোধী গোষ্ঠীগুলো মার্কিন যুক্তরাষ্ট্র, ইউরোপ ও মধ্যপ্রাচ্যে বিক্ষোভের আয়োজন করে, অংশগ্রহণকারীরা ইসলামি প্রজাতন্ত্রের পতাকা উত্তোলন করে এবং মার্কিন যুক্তরাষ্ট্র ও ইসরায়েলের বিরুদ্ধে দুয়োধ্বনি দেয়। ইরাক ও পাকিস্তানে মার্কিন কূটনৈতিক স্থাপনার কাছে কিছু স্থানে সংঘর্ষের খবরও পাওয়া গেছে।

বিক্ষোভের মাত্রা বিভিন্ন স্থানে বিভিন্ন রকম ছিল, মার্কিন যুক্তরাষ্ট্রের শহরগুলোতে শত শত মানুষ থেকে শুরু করে তেহরানে হাজার হাজার মানুষ পর্যন্ত। অন্যদিকে, বিশেষ করে ইসলামি প্রজাতন্ত্র-বিরোধী ইরানি প্রবাসী সম্প্রদায়ের মধ্যে, হামলার সমর্থনে উদযাপনমূলক বিক্ষোভ ঘটেছে, তবে এগুলো যুদ্ধবিরোধী কর্মকাণ্ড থেকে ভিন্ন।

## পটভূমি
ইরানের বিরুদ্ধে ইসরায়েলি-মার্কিন সমন্বিত সামরিক অভিযান, যা অপারেশন এপিক ফিউরি নামে পরিচিত ২৮শে ফেব্রুয়ারি ২০২৬ তারিখে শুরু হয়। ২০২৬ সালের জানুয়ারিতে ইরানের পারমাণবিক কর্মসূচি এবং স্থানীয় বিক্ষোভ, যেখানে হাজার হাজার মানুষের প্রাণ গিয়েছিল, দমনের প্রতিক্রিয়া হিসেবে মার্কিন রাষ্ট্রপতি ডোনাল্ড ট্রাম্প এই অভিযানকে ন্যায্যতা দিয়েছিলেন। রাষ্ট্রীয় গণমাধ্যম খামেনেয়ীর মৃত্যুর খবর নিশ্চিত করার পর ইরান তাৎক্ষণিকভাবে অঞ্চলজুড়ে ইসরায়েলি এবং মার্কিন লক্ষ্যবস্তুতে প্রতিশোধমূলক ক্ষেপণাস্ত্র হামলা চালায়। বিক্ষোভকারীরা ইসরায়েল ও যুক্তরাষ্ট্রের হামলাকে আন্তর্জাতিক আইনের লঙ্ঘন বলে অভিহিত করেছে।

## বিবাদমান পক্ষসমূহ
### ইরান
তেহরানে সরকারপন্থী বিক্ষোভকারীরা ২৮শে ফেব্রুয়ারি ইরানের পতাকা উড়িয়ে এবং মার্কিন যুক্তরাষ্ট্র ও ইসরায়েলের বিরুদ্ধে দুয়োধ্বনি দিয়ে মিছিল করে। ইয়াসুজেও একই রকম সমাবেশ অনুষ্ঠিত হয়, যেখানে জনতা খামেনেয়ীর প্রতি শোক প্রকাশ করে। রাষ্ট্রীয় গণমাধ্যম ১লা মার্চ ইনকিলাব চত্ত্বরে সমাবেশের সংবাদ প্রচার করেছিল।

### যুক্তরাষ্ট্র
২৮শে ফেব্রুয়ারি মার্কিন যুক্তরাষ্ট্রের একাধিক শহরে বিক্ষোভ হতে দেখা যায়। ওয়াশিংটন, ডি.সি.-তে হোয়াইট হাউসের কাছে শত শত মানুষ বিক্ষোভে অংশ নেয়। নিউ ইয়র্ক শহরের টাইমস স্কয়ারে ইরানপন্থী বিক্ষোভ অনুষ্ঠিত হয়। আটলান্টা, বাল্টিমোর, বস্টন, শিকাগো, সিনসিনাটি, ডেনভার, লাস ভেগাস, লস অ্যাঞ্জেলেস, মায়ামি, মিনিয়াপোলিস, সান ফ্রান্সিস্কো ও ফিলাডেলফিয়াসহ অন্যান্য শহরেও বিক্ষোভ অনুষ্ঠিত হয়। এই বিক্ষোভগুলোর পৃষ্ঠপোষক হিসেবে ছিল মূলত মার্কিন বামপন্থী গোষ্ঠীগুলোর একটি জোট যারা হামলায় মার্কিন যুক্তরাষ্ট্রের জড়িত থাকার সমালোচনা করেছিল। এই গোষ্ঠীগুলোর মধ্যে রয়েছে আন্সার জোট, ৫০৫০১ আন্দোলন, আমেরিকান মুসলিমস ফর প্যালেস্টাইন, দ্য পিপলস ফোরাম, প্যালেস্টাইন ইয়ুথ মুভমেন্ট, কোড পিঙ্ক, ব্ল্যাক অ্যালায়েন্স ফর পিস, ডেমোক্রেটিক সোশ্যালিস্টস অফ আমেরিকা এবং ইসলামি প্রজাতন্ত্রের লবি হিসেবে পরিচিত ন্যাশনাল ইরানিয়ান আমেরিকান কাউন্সিল; যারা সকলেই মার্কিন যুক্তরাষ্ট্রের ইরান হামলাকে অবৈধ এবং আন্তর্জাতিক আইনের লঙ্ঘন বলে নিন্দা জানাতে একত্রিত হয়েছিল। অভিনেত্রী ও আন্দোলনকর্মী জেন ফন্ডা লস অ্যাঞ্জেলেসের একটি যুদ্ধ-বিরোধী বিক্ষোভে অংশ নিয়েছিলেন।

## অন্যান্য দেশসমূহ
[thumb|অস্ট্রেলিয়ার [অ্যাডিলেডে পার্লামেন্ট হাউসের সামনে আয়োজিত যুদ্ধবিরোধী বিক্ষোভ সমাবেশ]]
### ইরাক
১লা মার্চ বাগদাদে ইরানপন্থী সহিংস বিক্ষোভকারীরা মার্কিন দূতাবাসে যাওয়ার চেষ্টা করে, যার ফলে নিরাপত্তা বাহিনীর সঙ্গে কাঁদানে গ্যাস ব্যবহার করে সংঘর্ষ হয়।

### গ্রিস
গ্রিসের কমিউনিস্ট পার্টির সাথে যুক্ত ১,৩০০ জনেরও বেশি বিক্ষোভকারী অ্যাথেন্সে বিক্ষোভ করে, যেখানে তাঁরা "ইরান থেকে হাত সরাও" এবং "সৌদা ঘাঁটি বন্ধ করো" লেখা ব্যানার ও প্ল্যাকার্ড প্রদর্শন করেছিল।

### তুরস্ক
২৮শে ফেব্রুয়ারি ইজমিরে হামলাবিরোধী বিক্ষোভ অনুষ্ঠিত হয়। ১লা মার্চ তুরস্কের বিপ্লবী দলের সদস্যরা আঙ্কারায় মার্কিন দূতাবাসের বাইরে যুদ্ধের বিরুদ্ধে বিক্ষোভ করে। একই দিন আদানায় লেবার অ্যান্ড ডেমোক্রেসি প্ল্যাটফর্মের সদস্যরা হামলার বিরুদ্ধে বিক্ষোভ করে এবং শহরটিতে অবস্থিত ইঞ্জির্লিক ঘাঁটিসহ তুরস্কে অবস্থিত মার্কিন ও ন্যাটো বিমান ঘাঁটিগুলো বন্ধের আহ্বান জানায়।

### দক্ষিণ কোরিয়া
কোরিয়ার স্বাধীনতা সংগ্রামের অন্যতম ঘটনা পহেলা মার্চের আন্দোলনের বার্ষিকী উপলক্ষ্যে ১লা মার্চ পিপলস সলিডারিটি ফর পার্টিসিপেটরি ডেমোক্রেসির মতো নাগরিক সংগঠনসমূহ সিউলের মার্কিন দূতাবাসের সামনে একটি যুদ্ধবিরোধী বিক্ষোভ প্রদর্শন করে। ১৭ই মার্চ যুদ্ধের প্রতিবাদে জোগিয়ে ধারার প্রায় ৬০ জন বৌদ্ধ ভিক্ষু প্রায় তিন কিলোমিটার হেঁটে দূতাবাসে যান, এবং তাঁদের মধ্যে কেউ কেউ পূর্ণাঙ্গ প্রণাম করেন।

### নাইজেরিয়া
কানোতে নিষিদ্ধ সংগঠন ইসলামী আন্দোলনের সঙ্গে যুক্ত শিয়া মুসলিম বিক্ষোভকারীরা খামেনেয়ী হত্যার শোক জানাতে একত্রিত হয়েছিল। সেখানে বিক্ষোভকারীদের ইরানি ও ফিলিস্তিনি পতাকা উড়িয়ে এবং মার্কিন ও ইসরায়েলি পতাকা মাটিতে টেনে-হিঁচড়ে নিয়ে যেতে দেখা যায়।

### পাকিস্তান
১লা মার্চ খামেনেয়ী হত্যার প্রতিক্রিয়ায় পাকিস্তান জুড়ে ব্যাপক ইরানপন্থী বিক্ষোভ শুরু হয়, বিশেষ করে শিয়া মুসলিম সম্প্রদায়ের মধ্যে। বিক্ষোভে হামলার নিন্দা জানানো হয় এবং ইরানের সঙ্গে সংহতি প্রকাশ করে "আমেরিকা মুর্দাবাদ" ও "ইসরায়েল মুর্দাবাদ" স্লোগান দেওয়া হয়। বিক্ষোভকারীরা পাকিস্তান সরকারকে সংঘাতের সময় মার্কিন যুক্তরাষ্ট্রের পক্ষ নেওয়ার জন্য অভিযুক্ত করে। দেশব্যাপী বিক্ষোভে ২৬-৩৫ জন বিক্ষোভকারী নিহত এবং ১২০ জন আহত হয়, যার মধ্যে করাচিতে মার্কিন কনস্যুলেটে ১০-১৬ জন, ইসলামাবাদে মার্কিন দূতাবাসে কমপক্ষে ৩ জন এবং গিলগিত-বালতিস্তানে কমপক্ষে ১৩ জন আহত হয়।

করাচিতে শত শত সহিংস বিক্ষোভকারী মার্কিন কনস্যুলেটে হামলা চালানোর চেষ্টা করে এবং বাইরের দেয়াল ভেঙে পুলিশ ও আধাসামরিক বাহিনীর সাথে সংঘর্ষে লিপ্ত হয়, যারা কাঁদানে গ্যাস ও তাজা গুলি ব্যবহার করে। বিক্ষোভ তীব্র আকার ধারণ করলে, মার্কিন নৌসেনাবাহিনীর মেরিন সিকিউরিটি গার্ডরা গুলি চালায়, যার ফলে কমপক্ষে ১০ থেকে ১৬ জন বিক্ষোভকারী নিহত হয় এবং ৬০ জনেরও বেশি লোক আহত হয়। ছত্রভঙ্গ হওয়ার পূর্বে বিক্ষোভকারীরা ভবনটির জানালা ভেঙে দেয় এবং কাছের একটি পুলিশ পোস্ট ও যানবাহনে আগুন দেয়।

লাহোরেও মার্কিন কনস্যুলেটের বাইরে শত শত সহিংস বিক্ষোভকারী জড়ো হয় এবং হামলার পর পুলিশ তাঁদের ছত্রভঙ্গ করে দেয়। ইসলামাবাদে বিক্ষোভের ডাকের মুখে কর্তৃপক্ষ রেড জোনের রাস্তা অবরোধ করে এবং মার্কিন দূতাবাসের চারপাশে নিরাপত্তা বৃদ্ধি করে, যেখানে দূতাবাসের কাছে ৩ জন বিক্ষোভকারী নিহত হয়। এছাড়াও মুলতানে সমাবেশের খবর পাওয়া যায়, যেখানে অংশগ্রহণকারীরা শিয়ারা খামেনেয়ীর প্রতি শোক প্রকাশ করেন এবং হামলার নিন্দা জানান, এবং পেশোয়ার ও অন্যান্য স্থানে আরও পদক্ষেপ নেওয়ার পরিকল্পনার খবর পাওয়া যায়। ফয়সালাবাদেও বিক্ষোভের খবর পাওয়া যায়।

গিলগিট-বালতিস্তানের গিলগিতে ১লা মার্চ ইরানপন্থী বিক্ষোভ শুরু হয়। ব্যাপক অস্থিরতার মধ্যে এই অঞ্চলে হাজার হাজার সহিংস শিয়া বিক্ষোভকারী জাতিসংঘের সামরিক পর্যবেক্ষক দলের কার্যালয় লক্ষ্য করে আগুন ধরিয়ে দেয়। গিলগিত, স্কার্দু ও শাইগার জেলায় কমপক্ষে ১৩ জন বিক্ষোভকারী ও ১ জন নিরাপত্তা কর্মকর্তা নিহত এবং ৬০ জন আহত হয়, এবং একটি বিদ্যালয়সহ অন্যান্য ভবন ক্ষতিগ্রস্ত হয়। গিলগিত-বালতিস্তানে তিন দিনের কারফিউ জারি করা হয় এবং অঞ্চলটিতে সেনাবাহিনী মোতায়েন করা হয়।

### বাংলাদেশ
১লা মার্চ বায়তুল মোকাররম জাতীয় মসজিদের সামনে বাংলাদেশ জামায়াতে ইসলামী কর্তৃক খামেনেয়ীর মৃত্যুর নিন্দা জানিয়ে ইরানপন্থী বিক্ষোভ আয়োজিত হয়, যেখানে ইসলামি সহযোগিতা সংস্থার হস্তক্ষেপ দাবি করা হয়। ৬ই মার্চ ঢাকায় গণসংহতি আন্দোলন কর্তৃক যুদ্ধ-বিরোধী বিক্ষোভ অনুষ্ঠিত হয়, যেখানে ইরানের বিরুদ্ধে "অন্যায় যুদ্ধ" বন্ধে বাংলাদেশ সরকারের উদ্যোগ চাওয়া হয়।

### ভারত
১লা মার্চ ভারতজুড়ে খামেনেয়ী হত্যার প্রতিবাদে শিয়া মুসলিমরা বিক্ষোভ করে। উত্তরপ্রদেশ, কর্ণাটক, ছত্তিশগড়, জম্মু ও কাশ্মীর, ঝাড়খণ্ড, তামিলনাড়ু, তেলেঙ্গানা, দিল্লি, পাঞ্জাব, বিহার, মধ্যপ্রদেশ ও লাদাখসহ বিভিন্ন রাজ্য ও কেন্দ্রশাসিত অঞ্চলে শিয়ারা ও সমর্থক রাজনৈতিক দলগুলো মোমবাতি প্রজ্জ্বলন, বিক্ষোভ ও মিছিল করে। অনেক স্থানে বিক্ষোভকারীদের খামেনির প্রতিকৃতি বহন এবং বিভিন্ন আচার-অনুষ্ঠানের মাধ্যমে তাঁর মৃত্যুতে শোক প্রকাশ ও মার্কিন যুক্তরাষ্ট্র ও ইসরায়েল-বিরোধী স্লোগান তুলতে দেখা যায়।

### মরক্কো
২৮শে ফেব্রুয়ারি রাবাতে যুদ্ধবিরোধী বিক্ষোভের খবর পাওয়া যায়।

### মেক্সিকো
৮ই মার্চ মেক্সিকো সিটিতে মার্কিন দূতাবাসের বাইরে বিক্ষোভের খবর পাওয়া যায়। বিক্ষোভকারীদের আলী খামেনির ছবি হাতে, ইরান ও লেবাননের পতাকা নাড়তে এবং ইসরায়েলি প্রধানমন্ত্রী বেঞ্জামিন নেতানিয়াহুর ছবিযুক্ত একটি পিনিয়াতা ভাঙতে দেখা যায়।

### যুক্তরাজ্য
২৮ ফেব্রুয়ারি লন্ডনে হামলা-বিরোধী বিক্ষোভ অনুষ্ঠিত হয়। লন্ডনের মেট্রোপলিটন পুলিশ বিরোধী গোষ্ঠীগুলোর মধ্যে সম্ভাব্য সংঘর্ষ রোধের জন্য ইরানি প্রবাসীদের উদযাপন সমাবেশ এবং ফিলিস্তিনিপন্থী "ইরান থেকে হাত সরাও" বিক্ষোভ উভয়ের উপরই শর্ত আরোপ করে। হামলার বিরুদ্ধে ৭ই মার্চ লন্ডনে পারমাণবিক নিরস্ত্রীকরণ ক্যাম্পেইন, যুদ্ধ বন্ধ করো জোট, ফিলিস্তিন সংহতি ক্যাম্পেইন, ব্রিটেন মুসলিম সংস্থা, ব্রিটেন ফিলিস্তিনি ফোরাম এবং আল-আকসার বন্ধু-র মতো গোষ্ঠীগুলির দ্বারা আয়োজিত বিক্ষোভে ৫০,০০০ এরও বেশি মানুষকে অংশ নিতে দেখা যায়। একই দিনে ইংল্যান্ডের ইসলামিক সেন্টারের কাছে জাতিগত বিদ্বেষ উস্কানি, আপত্তিকর অস্ত্র বহন, জাতিগতভাবে গুরুতর জনশৃঙ্খলা লঙ্ঘন এবং সহিংস বিশৃঙ্খলার সন্দেহে আগের দিনের একটি ঘটনার সাথে সম্পৃক্ত মোট চারজনকে গ্রেপ্তার করা হয়। পরবর্তীতে মেট্রোপলিটন পুলিশের অনুরোধে স্বরাষ্ট্রমন্ত্রী শাবানা মাহমুদ "গুরুতর জনশৃঙ্খলার বিঘ্ন রোধে" লন্ডনে ১৫ই মার্চের জন্য পরিকল্পিত একটি ইরান-সংশ্লিষ্ট ফিলিস্তিনপন্থী আল-কুদ্‌স দিবসের মিছিলের উপর নিষেধাজ্ঞা আরোপ করেন।

### স্পেন
২৮শে ফেব্রুয়ারি মাদ্রিদে একজন ব্যক্তি " ইরানের বিরুদ্ধে যুদ্ধা নয়" প্ল্যাকার্ড নিয়ে বিক্ষোভ করেন। একই দিন এসেম্বলি এগেইস্ট আর্মামেন্ট অ্যান্ড মিলিটারাইজেশন যুদ্ধের প্রতিবাদে মাদ্রিদে একটি মানববন্ধন আয়োজন করে, যেখানে পোদেমোস নেত্রী ইওনে বেলারা অংশগ্রহণ করেন। অন্যদিকে, সুশীল সমাজের বিভিন্ন গোষ্ঠী এবং বিশিষ্ট ব্যক্তিদের স্বাক্ষরিত একটি আবেদনে ১৪ই মার্চ দেশব্যাপী বিক্ষোভের আহ্বান জানানো হয়।

## তথ্যসূত্র